[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 23.11.2007

COM(2007) 758 окончателен

СЪОБЩЕНИЕ НА КОМИСИЯТА ДО СЪВЕТА

относно някои ключови елементи, допринасящи за създаването на стратегията за борба с измами с ДДС в рамките на ЕС {SEC(2007) 1584}

СЪДЪРЖАНИЕ

1. Контекст 3

1.1. Съобщението на Комисията относно данъчните измами. 3

1.2. Последващи мерки във връзка със съобщението. 3

1.2.1. В рамките на Съвета. 3

1.2.2. В рамките на Комисията. 4

1.2.3. С предприятията. 4

2. Първо постижение: заключенията на ЕКОФИН от 5 юни 2007 г. 4

3. Определяне на бъдещата посока в контекста на съществуващата законодателна рамка 6

3.1. Първо наблюдение: данъчните администрации се нуждаят от точна информация за контролиране на системата на ДДС 6

3.2. Второ наблюдение: държавите-членки не разполагат с подходящ подход на ЕС, за да гарантират функционирането на общата система на ДДС 8

3.3. Трето наблюдение: значението на актуална информация относно статута по ДДС на търговци 10

3.4. Четвърто наблюдение: необходимостта от увеличаване на капацитета на данъчните администрации за събиране на приходи от ДДС в случаи на измама 12

4. Заключения 13

СЪОБЩЕНИЕ НА КОМИСИЯТА ДО СЪВЕТА

относно някои ключови елементи, допринасящи за създаването на стратегията за борба с измами с ДДС в рамките на ЕС

1. Контекст

1.1. Съобщението на Комисията относно данъчните измами.

На 31 май 2006 г. Комисията представи съобщение относно необходимостта от разработване на координирана стратегия за засилване на борбата с данъчните измами[1]. Целта беше да започне дебат с всички заинтересовани страни (Съвета, Европейския парламент, предприятията) относно отделните елементи, които трябва да се вземат под внимание в стратегия срещу измами на равнище ЕС. Припомня се също така, че една успешна стратегия трябва да включва мултидисциплинарен подход, включително действията на разследващите служби, както и на правните органи. В това отношение се прави препратка към инициативи, разработени в подобни области, включително предложението за регламент[2] и изменението на Регламент 515/97[3], които вече бяха представени на Съвета.

В съобщението са изложени – за обсъждане – цялостен обхват от прагматични и реалистични идеи, които биха допринесли за подобряване на настоящата ситуация. В допълнение беше повдигнат и въпросът дали съществува необходимост от значително изменение на настоящата система на ДДС, с оглед ефикасно справяне с измамите с ДДС, чрез предоставяне на възможност на държавите-членки да въведат обща система за прехвърляне на данъчното задължение или чрез въвеждане на система за данъчно облагане на доставки на стоки в рамките на Общността.

1.2. Последващи мерки във връзка със съобщението.

1.2.1. В рамките на Съвета.

На 7 юни 2006 г. Съветът по икономическите и финансовите въпроси (EКОФИН) приветства изготвянето на съобщението и заяви, че ще проучи всички мерки, предвидени в него.

Последвалият технически анализ от страна на Съвета доведе до заключенията на ЕКОФИН от 28 ноември 2006 г. Съветът изрично посочи, че основното му безпокойство е по отношение на измамите с ДДС и идентифицира редица аспекти, на които Комисията следва да даде специален приоритет. Впоследствие усилията бяха изцяло насочени към областта на ДДС и за разлика от горепосоченото съобщение, настоящото обхваща само измамите с ДДС.

В допълнение, Съветът заяви, че ще продължи дейността по механизма за прехвърляне на данъчното задължение и данъчното облагане на вътреобщностни доставки.

1.2.2. В рамките на Комисията.

В отговор на заключенията на Съвета по икономическите и финансовите въпроси от 28 ноември 2006 г. Комисията създаде с държавите-членки нова експертна група, "експертната група за стратегия за борба с данъчни измами [ATFS]", с оглед работа по приоритетните области, идентифицирани от Съвета.

1.2.3. С предприятията.

На 29 март 2007 г. Комисията организира „конференция относно измами с ДДС” с оглед да предостави на европейските предприятия възможността да изразят своите становища по отношение на сегашния механизъм за справяне с измамите с ДДС, да коментират идеите, които бяха изложени в съобщението на Комисията и да представят всякакви други идеи, които биха могли да допринесат в борбата срещу измамите с ДДС.

Основното заключение на конференцията беше общият интерес на предприятията и данъчните органи в борбата срещу измамите и желанието на търговците да съдействат на данъчната администрация в тази задача. В този контекст подобряването на комуникацията между тези две страни е основен елемент. Към настоящия момент данъкоплатци не са убедени, че потокът от информация, която са длъжни да представят на данъчните органи, се използва по ефикасен начин.

Имаше и ясно изразено становище относно непропорционалните разходи за предприятия в резултат от различни национални изисквания за отчитане. Предприятията се застъпиха за ситуация, в която всички печелят, при която потенциален преглед на задълженията за отчитане да предостави своевременно уместната информация на данъчните органи, от една страна, и чрез задълбочена хармонизация да улесни спазването на тези задължения, включително премахване на определени задължения, наложени на национално равнище.

2. Първо постижение: заключенията на ЕКОФИН от 5 юни 2007 г.

Заключенията на Съвета са разделени на две основни области: конвенционални мерки за укрепване на съществуващата система на ДДС и по-широкообхватни мерки за изменение на системата.

По отношение на конвенционалните мерки Комисията представи доклад за напредъка на работата, извършена след предишното заседание на Съвета по икономическите и финансовите въпроси през ноември 2006 г.

Въз основа на този доклад за напредък Съветът определи като приоритетни редица мерки, за които прикани Комисията да изготви необходимите законодателни предложения, включително оценка на въздействието най-късно до края на 2007 г., така че Съветът да е в състояние да ги приеме до края на 2008 г.

Тези теми касаят по-честото докладване на вътреобщностни доставки и по-бърз обмен на тази информация между данъчните администрации; възможността за прилагане на солидарна и лична отговорност, когато информацията за тези вътреобщностни доставки не е докладвана правилно; и подобряване на информацията относно предприятия, регистрирани по ДДС, която е достъпна за активни оператори във вътреобщностната търговия.

Комисията възнамерява да представи в началото на следващата година подходящи законодателни предложения по тези въпроси, където е необходимо, като вземе предвид допълнителните технически дискусии, проведени по тези теми и резултата от оценката на въздействието. В случай на информация относно регистрирани по ДДС предприятия, подобрението може да се постигне без каквито и да е законодателни изменения.

В допълнение, Съветът изрази желание за продължаване на дискусиите по всички други мерки, посочени в доклада на Комисията за напредък, и отправи молба за доклад относно текущото състояние на тези дискусии към края на 2007 г.

Представеният днес работен документ за служители на Комисията - "Доклад за напредъка относно текущото състояние на дискусиите по отношение на конвенционалните мерки, предложени от държавите-членки" [SEC(2007) … от …/11/2007 г.] отразява подробно хода на дискусиите, които бяха проведени в експертната група за ATFS.

По отношение на данъчното облагане на вътреобщностните доставки Съветът отбеляза, че данъчното облагане на вътреобщностните доставки в приемащите държави-членки е довело до значителни резерви. Данъчното облагане на тези доставки в отправните държави-членки получи по-голяма подкрепа от държавите-членки и следователно Съветът прикани Комисията допълнително да проучи тази система.

Съветът също така отбеляза, че повечето от държавите-членки изразиха резерви по отношение на въвеждането на опционален общ механизъм за прехвърляне на данъчното задължение. Поради това Съветът прикани Комисията да анализира ефектите от подобен вариант върху вътрешния пазар и по-специално възможността за предприемане на пилотен проект за ограничен период от време в заинтересована държава-членка.

Съветът прикани Комисията да представи своите заключения и по двете широкообхватни мерки към края на 2007 г.

В резултат на тези искания на Съвета беше извършена голяма подготвителна дейност (въпросник до държавите-членки, външни проучвания, обществени консултации и срещи с предприятия, включително малки и средни предприятия). С оглед на голямата необходимост от анализ и на факта, че Комисията не получи изискваната информация от всички държави-членки в рамките на посочения срок, Комисията ще може да докладва своите заключения едва в началото на следващата година.

В допълнение, след като Комисията финализира своя анализ по отношение на данъчното облагане на вътреобщностните доставки и въвеждането на обща система за прехвърляне на данъчното задължение, ще възникне необходимост от политически дебат на равнището на Съвета по отношение на пътя напред. Възможността от предприемане на пилотен проект за ограничен период от време в заинтересована държава-членка определено ще бъде ключов елемент в тази дискусия. Техническият анализ на този сложен въпрос понастоящем тече и вече бяха проведени две двустранни срещи със засегнатите държави-членки, а има и още една насрочена дата за среща преди края на годината.

3. Определяне на бъдещата посока в контекста на съществуващата законодателна рамка

Въпреки своя ангажимент да извърши анализ на потенциалните промени на системата на ДДС, Комисията не вижда противоречие в паралелното продължаване на дебат по така наречените конвенционални мерки. Предоставяне на данъчните органи на по-модерни и ефикасни инструменти за борба с данъчните измами е цел, която трябва да бъде преследвана във всеки случай, независимо от решенията, които ще бъдат взети по отношение на по-широкообхватните мерки.

Дискусиите в този контекст бяха засилени и доведоха до множество идеи. По отношение на редица ключови елементи дискусиите стигнаха до момент, когато са необходими стратегически решения относно бъдещата посока, в която да бъдат предприети действия по отношение на идентифицирането, и подход за целия ЕС. Комисията стигна по-специално до следните заключения, произтичащи от продължаващия дебат.

3.1. Първо наблюдение: данъчните администрации се нуждаят от точна информация за контролиране на системата на ДДС

Един от основните проблеми се състои в това, че системата за обмен на информация между държавите-членки относно вътреобщностни доставки на стоки, която беше въведена през 1993 г., не осигурява уместна и навременна информация за ефективно справяне с измамите с ДДС.

Законодателните предложения, планирани за началото на следващата година, ще предвиждат по-често докладване на вътреобщностни доставки и по-бърз обмен на тази информация между данъчните администрации и следователно представляват решение на този проблем.

При все това, някои държави-членки желаят да преминат отвъд това и изразиха становището, че с оглед на възможностите на електронните технологии обменът на информация относно вътреобщностните доставки на ниво транзакции най-добре отговаря на потребностите на тези държави-членки като подходящ инструмент за ефикасна борба с данъчните измами.

При все това, в началото трябва да се има предвид, че всички мерки, които се обсъждат в контекста на борбата срещу измамите с ДДС, трябва да зачитат другите политики на ЕС и по-специално общата цел на Европейския съвет до 2012 г. да се постигне намаление с 25% на съществуващата административна тежест, както е заложено в „Програма за действие за намаляване на административната тежест в Европейския съюз[4]".

В допълнение, задълженията, наложени на трансграничната търговия, не би следвало да са непропорционални на задълженията, наложени на национални транзакции, като по-този начин правят вътрешния пазар на Общността по-непривлекателен в сравнение с националния пазар.

Дали базираната на транзакции информация на високо равнище в рамките на един месец за вътрешни и вътреобщностни транзакции е крайното решение за контролиране на системата на ДДС?

Ясно е, че безпокойствата, изразени по-горе (свързани с подновената Лисабонска стратегия и правилното функциониране на вътрешния пазар) трябва да бъдат включени в дебата относно потенциални нови задължения за отчитане като инструмент за борба с измамите по отношение на тяхното глобално въздействие върху предприятията.

Допълнителните изисквания за отчитане трябва да бъдат ограничени до информацията, която вече е достъпна в счетоводните системи на предприятията, така че те да могат да ги изпълняват без сериозни трудности. В допълнение, трябва да се осигури електронният пренос на информацията към данъчните администрации с цел намаляване на разходите по спазване и предоставяне на възможност за ефикасна обработка на данните.

Малките и средни предприятия, които не участват във вътреобщностна търговия, трябва да бъдат освободени от прилагане на допълнителни отчетни задължения.

Минималното ниво на информация, което е необходимо за докладване на и за обмен между данъчните администрации, трябва да се определи на равнището на Общността.

Преминаването към широкообхватна хармонизация на отчетните задължения по отношение на ДДС в рамките на ЕС би намалило разходите по тяхното спазване за предприятия с икономическа дейност в няколко държави-членки. Предприятията няколко пъти са заявявали, че наличието на 27 различни видове отчетни задължения им създава неудобства, тъй като увеличават значително разходите им за тяхното спазване, а и софтуерът за тях трябва да бъде пригоден към специфичното положение във всяка държава-членка.

В този контекст би могла да се вземе предвид и една по-тясна хармонизация на правилата за фактуриране.

Нови задължения за отчитане могат да бъдат разгледани едва след като бъдат компенсирани с намаляване на административната тежест в други области.

Преди разглеждането на нови задължения за отчитане следва да се гарантира капацитетът на данъчните администрации да използват ефикасно събраните данни.

Събирането на подробна информация от търговците би позволило автоматично съпоставяне на данни, предоставени от доставчика и купувача. Огромната част от информацията ще е свързана с действителни транзакции, но фактологичните грешки и различното тълкуване на правилата вероятно ще насочат вниманието на данъчните администрации към множество несъответствия.

С оглед на управлението на огромните потоци от информация ще трябва да се въведат високоефикасни системи за анализ и управление на риска, така че от голямото количество несъответствия да се подберат онези транзакции и търговци, които изискват специално внимание.

Данъчните администрации не разполагат с достатъчна и своевременно достъпна информация, за да предприемат ефикасни действия срещу измами с ДДС, особено при измама с липсващ търговец. Необходим е задълбочен анализ на точността на информацията, събирана понастоящем от предприятията, и на начина, по който я използват данъчните администрации. При все това, трябва да се извърши преглед на отчетните задължения в контекста на целта от подновената Лисабонска стратегия за намаляване с 25% на бюрокрацията за предприятията.

3.2. Второ наблюдение: държавите-членки не разполагат с подходящ подход на ЕС, за да гарантират функционирането на общата система на ДДС

Предложените промени по отношение на мястото на доставка на услуги, които понастоящем се обсъждат в Съвета, подчертаха значението на факта, че държавите-членки не само са заинтересовани от защитата на техните приходи от ДДС, но играят важна роля и за защитата на приходите от ДДС на други държави-членки.

При все това, този въпрос е много по-обширен. Ръстът на трансграничната търговия, насърчен от изграждането на вътрешния пазар и адаптирането на общата система на ДДС към изискванията на този вътрешен пазар (премахване на задължителните данъчни представители) означава, че има нарастващ брой транзакции, при които мястото на данъчно облагане и мястото на регистрация на лицето, отговорно за плащане на ДДС, се намират в две различни държави-членки.

Развитието на вътрешния пазар задължава държавите-членки да отпускат повече ресурси за административно сътрудничество, за да се гарантира правилно функциониране на общата система на ДДС.

Комисията признава, че това включва значителни финансови и ресурсни разходи от страна на държавите-членки.

При все това, съществува потенциал за намаляване на административните разходи за данъчните администрации. Предоставянето на автоматичен достъп на данъчните администрации на други държави-членки до нечувствителни данни би премахнало разходите по човешка намеса в държавите-членки, които разполагат с тази информация, в случай на рутинни искания за информация.

Желателна е дискусия относно по-широкообхватните идеи като прилагането на система от стимули или споделяне на разходите за насърчаване на подход на равнище ЕС. Подобна система би стимулирала финансово държавите-членки да увеличат своите усилия за подобряване на контрола на трансграничната търговия. Взаимното съдействие за възстановяване на данъци би могло да е подходяща област за изпитване на ефикасността на подобен механизъм.

Някои държави-членки препоръчаха дори още по-амбициозен подход, а именно създаването на неформална структура, състояща се от официални служители от националните данъчни администрации, с цел значително опростяване на обмена на информация между националните данъчни органи. Създаването на подобна структура би могло да предостави решение за преодоляване на определени бариери в сегашното функциониране на административното сътрудничество (език, ресурси), но също така за някои правни безпокойства, свързани с нови инструменти, като например автоматичен достъп до данни. Доколкото подобен подход не би могъл да се осъществи чрез развитие на съществуващите структура и не би довел до дублиране на съществуващите структури на равнище ЕС, Комисията е готова да проучи допълнително идеята, ако държавите-членки проявят достатъчен интерес към нея.

Управлението на риска трябва да се възползва от опита на други държави-членки

Освен очевидната необходимост от поделяне на отговорността за контрол, има други ситуации, например в ранното откриване на фиктивни търговци, при които наличната информация в една държава-членка е важна за ранното откриване на потенциални загуби на ДДС в друга държава-членка.

Бързото получаване на информацията, събрана в други държави-членки, по отношение на определени измамни транзакции или измамни търговци, с оглед използването на тази информация в нейната собствена система за управление на риска, е основен инструмент за дадена държава-членка в борбата срещу измамите с липсващ търговец.

В сътрудничество с други държави-членки и с подкрепата на Комисията данъчната администрация на Белгия разработи система за бърз и избирателен обмен на информация и анализ на риска. Понастоящем в този проект участват 24 държави-членки. Комисията признава ползите от целевия подход на този обмен. Следователно би било важно да се премахнат съществуващи политически бариери за участието на всички държави-членки в този обмен.

Наказателни производства за измами

Въпросът относно наказателното преследване на лица, въвлечени в измами, в резултат на които са настъпили данъчни загуби в друга държава-членка, беше обсъждан няколко пъти в Съвета и в експертната група за ATFS.

Понеже реципрочността при наказтелното преследване в случаите на транснационални измами с ДДС не е гарантирана в достатъчна степен, следва да бъдат взети необходимите законодателни мерки, за да се подобри наказателноправнта защита на приходите от ДДС.

Съветът следва да уточни, че Конвенцията за защита на финансовите интереси на Европейските общности (PFI Convention) включва и защитата на ДДС.

В отговор на предложението на експертната група за ATFS ЕКОФИН да прикани Съвета за правосъдие и вътрешни работи да изготви инициатива за въвеждане на подходящо законодателство, Комисията напомня, че Конвенцията за защита на финансовите интереси на Европейските общности (PFI Convention) вече предлага назакателноправна защита, която следва да се прилага от всички държави-членки по отношение на измамите, които са в ущърб на финансовите интереси на Общността, в това число и измамите с ДДС.

Механизмите за измами, които се възползват от предимствата на вътрешния пазар, не могат да бъдат решени правилно чрез предимно национален подход. Интеграцията на един истински подход на равнище ЕС в управлението на системата на ДДС от страна на националните органи следва да издигне на по-високо ниво защитата на приходите на всички държави-членки.

3.3. Трето наблюдение: значението на актуална информация относно статута по ДДС на търговци

Идентификационният номер по ДДС е ключов фактор в спогодбите за ДДС, приложими към вътреобщностната търговия. Статутът по ДДС на неговия потребител е основен елемент за доставчика, който трябва да прецени дали може да освободи от ДДС доставката си или не. Съществува необходимост от постоянно актуализиране на регистъра на лица, подлежащи на данъчно облагане и идентифицирани за цели, свързани с ДДС, с оглед гарантиране на необходимата правна сигурност на предприятията.

Днес търговци често могат да получат само много фрагментирана информация относно този статут. Ако въз основа на тази фрагментирана информация даден търговец погрешно прецени статута по ДДС на негов бизнес партньор, той рискува данъчните органи впоследствие да изискат възстановяване на данъка от него. Поради това държавите-членки следва да носят отговорност за въведената от тях информация в регистъра и също така трябва да понесат последствията при остаряла или невярна информация в него.

Вече беше постигнато споразумение относно подобряването на централизирания достъп до данни за регистрация по ДДС на уебсайта на Европа, с оглед даване на възможност на търговците да получат потвърждение за номера по ДДС, името и адреса на търговски партньори във всички държави-членки. Независимо от този факт, само това не е достатъчно и надеждността на наличната информация също следва да се подобри.

Бдителността при издаване на идентификационен номер по ДДС трябва да предотврати проникването на фиктивни данъчно задължени лица в системата и да гарантира, че данъчните органи подлагат на щателно проучване подозрителни търговци, на които не може да се откаже регистрация.

Възможно решение би било въвеждане на задължение държавите-членки да подлагат на щателно проучване новорегистрирани лица и най-вече да провеждат контролни посещения през първите 6 месеца или 1 година, с оглед да се потвърди, че лицето, получило идентификационен номер по ДДС, действително извършва облагаеми транзакции.

В рамките на този период данъчната администрация би могла да съдейства допълнително и да обучава търговците, като им предоставя необходимото съдействие, за да станат изрядно предприятие, нещо, което може да се окаже много полезно за малките предприятия.

Заличаването на данъчно задължени лица от базата данни веднага след като бъде установено, че те вече не извършват облагаеми дейности, е също толкова важно. За съжаление, има доказателства, че „спящите” дружества, а понякога дори идентифицирани „липсващи търговци”, поради ограничени национални процедури остават твърде дълго в базата данни VIES. Следователно, важно е данъчните администрации автоматично да проверяват дали идентификационните номера по ДДС продължават да са активни и да ги заличават от базата данни VIES веднага след установяване, че случаят вече не е такъв.

Без твърд ангажимент от страна на държавите-членки да отстранят този нерешен от дълго време въпрос и без готовност за промяна на националните процедури измамниците ще продължат да злоупотребяват с този пропуск във функционирането на настоящите спогодби по отношение на ДДС.

Пътят напред преминава през създаването на минимални стандарти за регистрация и заличаване на регистрация на равнище ЕС, тъй като по този начин би нараснало доверието на предприятията и данъчните органи в информацията, която те получават чрез VIES относно идентификацията по ДДС на търговци.

Актуализираната информация относно статута по ДДС на дадено лице е важна за данъчните администрации и за предприятията в борбата срещу измамите с ДДС. Съществува необходимост от общ подход към регистрацията и заличаването на регистрация на търговци. Загубите на ДДС в една държава-членка поради проявена небрежност от друга държава-членка при актуализирането на базата данни следва да се понесат от последната.

3.4. Четвърто наблюдение: необходимостта от увеличаване на капацитета на данъчните администрации за събиране на приходи от ДДС в случаи на измама

Допълнителен проблем, пред който се изправят данъчните администрации при справянето си с измами, е събирането на дължимите суми от засегнатите страни след доказване на престъпни действия. Два отделни елемента, които подпомагат държавите-членки в тази област, трябва да се разгледат по-подробно.

Солидарна и лична отговорност

Днешното законодателство на Общността по отношение на ДДС вече осигурява правно основание на държавите-членки да въведат разпоредби, които вменяват на лице, различно от отговорното лице за плащане на данъка, солидарна и лична отговорност да заплати тази сума на държавния бюджет при условие, че се зачитат основните правни принципи на правото на Общността.

Комисията счита за ползотворно позоваването на тази разпоредба в контекста на измами с липсващ търговец, при които редица участници си взаимодействат с единствената цел да прикрият престъпния характер на веригата на транзакции и по този начин да затруднят нейното разкриване.

При все това, прилагането на тази разпоредба изисква намирането на точния баланс между гарантиране на правна сигурност за изрядните предприятия и подобряване на капацитета на данъчните органи за възстановяване на огромните суми от несъбрани приходи от ДДС поради измами с ДДС.

Темата вече беше обсъждана няколко пъти и Комисията определено е подготвена да допринесе допълнително към този дебат и, ако е уместно, да внесе подходящи законодателни предложения с цел определяне на общи основания.

Преразглеждане на директивата за вземанията

Друг инструмент, който законодателството на Общността предлага на държавите-членки с цел да им съдейства при събирането на дължимите суми, е схемата за взаимопомощ при събирането на данъци. Сегашните резултати от това съдействие при вземания показва ясно необходимостта от подобряване на този инструмент. С оглед преодоляване на недостатъците на сегашните разпоредби, Комисията изготвя законодателни предложения, които ще бъдат внесени през 2008 г. Новото законодателство следва да стимулира търсенето на взаимопомощ при вземания и да улесни практическото прилагане на този механизъм.

Събирането на дължими суми в случаи на измами също е голяма грижа за всички данъчни администрации. Следователно е важно допълнително да се развият условията за прилагане на солидарната и лична отговорност и да се подобри и укрепи административното сътрудничество при събирането на данъци.

4. Заключения

Комисията скоро ще представи различни доклади и инициативи, които бяха поискани от Съвета през юни 2007 г.

При все това, в резултат на дискусиите в експертната група на ATFS Комисията е наясно, че все още има и други аспекти, които трябва да бъдат обсъдени, така че съществуващите спогодби за ДДС да не допускат възможност за измами, както е посочено в Раздел 3 по-горе.

Поради това Съветът се приканва да посочи дали подкрепя горепосочените наблюдения и да предостави необходимите политически насоки за по-нататъшната работа на Комисията в тази област.

[1] COM(2006)254, 31.5.2006 г.

[2] COM(2006)473, DOC 2004/0172/2006

[3] COM(2006)866, DOC 2006/0290(COD)

[4] COM(2007)23 окончателен, 24.1.2007 г.